**Vulpea pedepsită**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O vulpe la ţăran se înnădis-odată

La păsări în poiată.

Cu-acea deprindere şi iarna pe omăt,

Ea noaptea au venit flămândă la ospăt,

Şi în găini s-au desfătat.

Iar după ce s-au săturat,

Apoi au zis: „Destul, mă duc degrab-acasă,

Ca nu cumva să dau pielcica pentru masă”.

Dar îngrijirea ei, curând s-au împlinit:

Căci urma se vedea, pe unde au venit.

Ţăranul vânător s-au şi luat pe urmă,

Şi vulpea au ieşit de contăş foarte bună.

Ce dac-ar fi şi-n lumea mare

Văzută urma la tâlhari,

Atunci mă jur, fără mustrare,

Că s-ar vădi şi în curţi mari.